Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 1065/13/4406	Topoľčany, 12.2.2015
EEČ : 2-35-1-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Topoľčany
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako samostatne zárobkovo činná osoba, podnikajúca pod obchodným menom XXXXX, s miestom podnikania XXXXX, Tríbečská 2136/2, IČO: 43567037, je povinný podľa § 141 ods. 1 Zákona č. 461/2003 Z.z. o sociálnom poistení v znení neskor. predpisov platiť a odvádzať poistné, si svoju povinnosť nesplnil a splatné poistné v lehote splatnosti v období mesiacov september 2011 až november 2011 a mesiacov apríl 2012 až január 2014, s výnimkou úhrady v mesiaci november 2013 vo výške 120 Eur neuhradil v celkovej výške 3.067,43 Eur  Sociálnej poisťovni Bratislava, ul. 29. Augusta č. p. 8 a 10, IČO: 30 807 484

lebo zanikla trestnosť činu

Odôvodnenie:
              Poverený príslušník PZ OR PZ  OO PZ XXXXX uznesením č. ORP-946/TO-TO-2013 zo dňa 30.12.2013 podľa § 199 ods. 1 TP začal trestné stíhanie vo veci prečinu nezaplatenia dane a poistného podľa § 278 ods. 1 Tr. zákona   a následne uznesením pod  tým istým ČVS zo dňa 7.11.2014  podľa § 206 ods. 1 TP  vzniesol obvinenie XXXXX pre prečin nezaplatenia dane a poistného podľa § 278 ods. 1 Tr. zák., na tom skutkovom základe, ako je uvedené vo výrokovej časti tohto uznesenia.  

              Preskúmaním spisového materiálu bolo zistené, že trestnosť činu, pre ktorý je trestné stíhanie vedené zanikla.
               V priebehu skráteného vyšetrovania bol ku skutku vypočutý obvinený XXXXX, ktorý uviedol, že si je plne vedomí svojho konania teda, že riadne si neplnil poistné do Sociálnej poisťovne. Poistné riadne neplatil preto, že sa mu nedarilo v podnikaní, nemal dostatok peňazí, peniaze použil na chod domácnosti a pre účely podnikania. Vzniknutý dlh má záujem uhradiť.
              Svedkyňa - poškodená XXXXX splnomocnená Sociálnou poisťovňou vo  výpovedi uviedla, že obvinený si svoju povinnosť, ktorá mu je uložená zákonom o sociálnom poistení riadne neplnil a splatné poistné neuhrádzal, avšak poistné za mesiace september 2011 až október 2014 uhradil vo výške 3.189, 08, - Eur.
               Zo správy Sociálnej poisťovne a priloženej prílohy - prehľad saldokonta, je možné konštatovať, že obvinený XXXXX si dodatočne splnil odvodovú povinnosť a to za obdobie september 2011 až november 2014.
    
              Za účelom náležitého objasnenia veci boli ku skutku zabezpečený aj znalecký posudok z odboru ekonomika a riadenie podnikov, preukazujúci zavinené obdobie skutku,  aj dôkazy listinného charakteru a to najmä  správy zo Sociálnej poisťovne,  z Daňového úradu, príkaz o úhrade ako i ďalšie dôkazy listinného charakteru.
	Podľa § 86 odsek 1 písm. e) Tr. zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
              V priebehu trestného stíhania policajt ohľadne zistenia a posúdenia konania obvineného vykonal dôkazy v potrebnom rozsahu a zistil skutočný stav veci, pričom bolo zistené, že obvinený splatil poistné dodatočne v zákone stanovenej lehote. 
              Po vyhodnotení všetkých a takto zadokumentovaných dôkazov možno konštatovať, že trestnosť činu nezaplatenia dane a poistného podľa § 278 TZ  zanikla. Preto bolo potrebné rozhodnúť tak, ako je uvedené vo výrokovej časti tohto uznesenia.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Monika Janjicová
prokurátorka